
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	10 octombrie 2012

	Nr.
	27/277


R A P O R T

asupra propunerii legislative pentru modificarea şi completarea Legii nr.142/1998 privind acordarea tichetelor de masă
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 340/2012 din 24 septembrie 2012, cu dezbaterea pe fond în procedură obişnuită, a propunerii legislative pentru modificarea şi completarea Legii nr.142/1998 privind acordarea tichetelor de masă.
La întocmirea prezentului raport Comisia a avut în vedere avizul favorabil al Consiliului Legislativ (nr.397/14.05.2012).
Propunerea legislativă are ca obiect de reglementare modificarea şi completarea Legii nr.142/1998 privind acordarea tichetelor de masă, cu modificările şi completările ulterioare, intervenţiile legislative având, potrivit expunerii de motive, scopul de a da posibilitatea băncilor, în baza autorizaţiei acordate de Banca Naţională a României, să emită tichete de masă sub formă electronică, direct pe carduri bancare concepute special pentru acest obiectiv. Această iniţiativă nu are ca scop eliminarea tichetelor de masă pe suport de hârtie, ci introducerea posibilităţii de plată pe card bancar a beneficiilor sociale oferite angajaţilor pentru acoperirea costurilor zilnice de masă. 
Comisia propune Plenului Camerei Deputaţilor respingerea iniţiativei legislative din considerentul că, în contextul actual, circuitul financiar este greoi şi instituţiile implicate în derularea acestui proces nu sunt pregătite din punct de vedere al infrastructurii necesare.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile care au avut loc în şedinţa comisiei din 10 octombrie 2012 au participat, în conformitate cu prevederile art.55 din Regulamentul Camerei Deputaţilor:

· d-na Georgeta Bratu – Secretar de Stat, Ministerul Muncii, Familiei şi Protecţiei Sociale

· d-l Ovidiu Bistriceanu – consilier, Ministerul Finanţelor Publice.
La lucrările comisiei au fost prezenţi 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 17.09.2012.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia Barna



Kerekes Karoly 

Şef serviciu Elena Mesaroş
 
      

Întocmit,

      
Consilier parlamentar Decebal Stănescu

